Grevă japoneză declarată de la „vârful” Primăriei Deva, dar și a altor administrații publice locale din țară, din cauza Legii Bugetului de stat pentru anul 2018. Edilii locali sunt, în continuare, foarte supărați din pricina noului act normativ. Și asta, fiindcă acesta sărăcește „vistieriile” autorităților locale, diminuându-le considerabil bugetul. Viceprimarul Răzvan Mareș susține că se gândește serios la o formă de protest, având în vedere că, în această situație, Deva va pierde peste un milion de euro.

Edilul a reprezentat Deva la ședința Comitetului Director al Asociației Municipiilor din România, ce a avut loc la începutul acestei săptămâni și în cadrul căreia s-au purtat discuții vis-a-vis de acest nou act normativ. „Guvernul României încearcă să ia din banii plătiți de contribuabilii din Deva, pentru că eu am fost prezent acolo ca reprezentant al municipiului. Nu sunt de acord ca banii pentru proiectele pentru dezvoltarea orașului, tot ceea ce înseamnă plăți ale utilităților, în fond și la urma urmei, să fie luate de bugetul național (…) Mă gândesc foarte serios, atât eu, cât și mai mulți primari din zona de vest și nu numai a țării, la o formă de protest. Cred că, va fi începerea grevei japoneze împotriva măsurilor aberante aduse unităților administrative de către Guvern”, a afirmat Răzvan Mareș.

Prin reducerea cotei impozitului pe venit de la 16 la sută la 10 la sută prin O.U.G nr. 79/2017 municipiile din România înregistrează pierderi de venituri substanțiale. Reducerea veniturilor pe care le vor avea la dispoziție municipiile în anul 2018 se datorează, în mare parte, și procedurii de folosire a 50 la sută din excedentul acestora pentru compensarea pierderilor cauzate de reducerea cotei impozitului pe venit de la 16 la sută la 10 la sută. Deși, în negocierile purtate între Executiv și Asociația Municipiilor din România au fost date asigurări că bugetele locale nu vor scădea, simulările făcute la nivelul municipiilor arată că Guvernul ia aproximativ 50 la sută din cota ce revenea din colectarea impozitului pe venit, pentru autoritățile locale, motiv pentru care municipiul Deva va pierde peste un milion de euro. Bugetele primăriilor vor scădea, mai mult, banii nu se vor regăsi la cetățeni, deci nu se poate vorbi despre o relaxare fiscală, spun reprezentanții Primăriei Deva.

Proiectul Legii Bugetului de stat pentru anul 2018, aspru criticat de mai mulți primari din țară, este intens dezbătut, zilele acestea, în Parlament.